Ehdotus Euroopan parlamentin ja neuvoston asetus sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetun neuvoston asetuksen (ETY) N:o 1408/71 ja asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta Euroopan parlamentin jäsenten henkilökohtaisten avustajien osalta /* KOM/2001/0344 lopull. - COD 2001/0137 */



Virallinen lehti nro 270 E , 25/09/2001 s. 0141 - 0143



Ehdotus EUROOPAN PARLAMENTIN JA NEUVOSTON ASETUS sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetun neuvoston asetuksen (ETY) N:o 1408/71 ja asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta Euroopan parlamentin jäsenten henkilökohtaisten avustajien osalta (komission esittämä) PERUSTELUT I Yleiset huomautukset Euroopan parlamentin puhemiehistön hyväksymissä parlamentin jäsenten kuluja ja korvauksia koskevissa säännöissä (14 artiklassa) todetaan, että kullakin jäsenellä on mahdollisuus saada korvausta, jolla on tarkoitus kattaa esimerkiksi yhden tai useamman avustajan palkkauksesta aiheutuvat kulut. Siinä todetaan myös, että useampi jäsen voi palkata yhdessä saman avustajan. Korvaus myönnetään puhemiehistön vahvistaman määrän rajoissa; määrä on esitetty Euroopan unionin yleisen talousarvion osassa 1 (Euroopan parlamentti). Kukin jäsen voi päättää avustajiensa määrästä sekä näille maksettavasta korvauksesta vaadittujen taitojen mukaan. Avustajiin sovelletaan työehtojen, sosiaaliturvan ja verotuksen osalta eri jäsenvaltioiden kansallista lainsäädäntöä ja tarvittaessa yhteisön lainsäädäntöä. Avustajien rekrytointiedellytysten ja työolojen yhdenmukaistamiseksi komissio on tehnyt ehdotuksen Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuhun henkilöstöön sovellettavien palvelussuhteen ehtojen vahvistamisesta annetun asetuksen muuttamisesta [1] niin, että sen soveltamisalaan sisällytettäisiin Euroopan parlamentin jäsenten avustajat ylimääräisinä toimihenkilöinä. [1] KOM(1998) 312, 18.5.1998, EYVL C 179, 11.6.1998. Neuvosto ei kuitenkaan ollut valmis hyväksymään komission ehdotusta. Euroopan parlamentti päätti tämän jälkeen selventää avustajien asemaa koskevia tiettyjä seikkoja edellä mainittujen sisäisten sääntöjen puitteissa. Näitä sääntöjä muutettiin 6. heinäkuuta 2000, ja niissä otettiin käyttöön velvoite toimittaa jäljennös jäsenen ja tämän avustajan/avustajien välillä tehdystä sopimuksesta sekä - silloin kun kyseessä on työsopimus - todistus siitä, että avustaja kuuluu kansalliseen sosiaaliturvajärjestelmään ja että hänellä on työtapaturmavakuutus. Nämä järjestelyt eivät kuitenkaan vaikuta avustajiin sovellettavaan oikeusjärjestelmään työehtojen, sosiaaliturvan ja verotuksen osalta, vaan niitä säännellään edelleen kansallisella lainsäädännöllä ja tarvittaessa asiaa koskevalla yhteisön lainsäädännöllä. Sosiaaliturvan alalla on havaittu useita ongelmia sovellettaessa asetusta (ETY) N:o 1408/71 [2] ja asetusta (ETY) N:o 574/72 [3] Euroopan parlamentin jäsenten avustajiin. Näillä asetuksilla sovitetaan yhteen jäsenvaltioiden sosiaaliturvajärjestelmiä, jotta vältettäisiin jäsenvaltioiden järjestelmien eroavaisuuksista johtuvat haitat henkilöille, jotka muuttavat yhteisön sisällä. Yhteensovittamisella määritetään erityisesti se jäsenvaltio, jonka sosiaaliturvalainsäädäntöä sovelletaan. Palkkatyöntekijöihin sovelletaan periaatteessa sen jäsenvaltion sosiaaliturvalainsäädäntöä, jonka alueella he harjoittavat ammattiaan (13 artiklan 2 kohdan a alakohta). Tilanteessa, jossa työntekijä harjoittaa tavanomaisesti ammattiaan kahden tai useamman jäsenvaltion alueella, sovelletaan erityissääntöjä (14 artiklan 2 kohta). Tällöin työntekijään sovelletaan asuinjäsenvaltion lainsäädäntöä, jos hän harjoittaa ammattiaan myös sen alueella. [2] Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä, EYVL L 149, 5.7.1971, s. 2. Asetus saatettu ajan tasalle asetuksella (EY) N:o 118/97 (EYVL L 28, 30.1.1997, s. 1) ja viimeksi muutettu asetuksella (EY) N:o 1399/1999 (EYVL L 164, 30.6.1999, s. 1). [3] Neuvoston asetus (ETY) N:o 574/72, annettu 21 päivänä maaliskuuta 1972, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetun asetuksen (ETY) N:o 1408/71 täytäntöönpanomenettelystä, EYVL L 74, 27.3.1972, s. 1. Asetus saatettu ajan tasalle asetuksella (EY) N:o 118/97 (EYVL L 28, 30.1.1997, s. 1) ja viimeksi muutettu komission asetuksella (EY) N:o 89/2001 (EYVL L 14, 18.1.2001, s. 16). Euroopan parlamentin jäsenten avustajiin sovellettavan sosiaaliturvalainsäädännön määrittäminen on aiheuttanut joitakin vaikeuksia ja oikeudellista epävarmuutta työsuhteen erikoislaadun - työnantajana Euroopan parlamentin jäsen - ja erilaisten tilanteiden vuoksi. Avustajista suuri osa on tehtävässään vain lyhyen ajan ja harjoittaa ammattiaan usean jäsenvaltion alueella (jäsenvaltioissa, joissa Euroopan parlamentilla on toimipaikka, ja usein myös parlamentin jäsenen kotijäsenvaltiossa). Toisinaan on lisäksi vaikea määrittää, mikä on avustajan asuinvaltio. Vaikuttaa aiheelliselta muuttaa asetusta (ETY) N:o 1408/71, jotta voitaisiin lisätä oikeusvarmuutta alalla ja määrittää helpommin ja yksiselitteisemmin lainsäädäntö, jota sovelletaan Euroopan parlamentin jäsenten palkkaamiin työntekijöihin, joiden tehtävänä on avustaa näitä luottamustoimen hoitamisessa. Muutoksen ansiosta parlamentin jäsenten avustajilla olisi oikeus - yhteisön toimielinten ylimääräisten toimihenkilöiden tavoin - valita, mihin sosiaaliturvajärjestelmään he kuuluvat. Valintaoikeuden antaminen on perusteltua myös siksi, että parlamentin jäsenten avustajat on palkattu unionin talousarvion perusteella yhteisön toimielimen jäsenten palvelukseen. II Artikloita koskevat selitykset 1 artikla Asetuksen (ETY) N:o 1408/71 muutokset 1. Lisätään 1 artiklaan määritelmä 'Euroopan parlamentin jäsenen avustaja' Jotta voitaisiin välttää pohdinnat siitä, ketkä voivat hyödyntää Euroopan parlamentin jäsenten avustajille myönnettyä valintaoikeutta, on tarpeen määritellä tarkasti tämä työntekijäryhmä. Ehdotetussa määritelmässä viitataan Euroopan parlamentin jäsenten kuluja ja korvauksia koskevien sääntöjen, sellaisina kuin ne ovat muutettuina 6. heinäkuuta 2000, 14 artiklaan, jonka mukaan yhdellä tai useammalla parlamentin jäsenellä on oikeus palkata yksi tai useampia henkilöitä toimimaan avustajanaan toimikautensa ajaksi. Kyseisen 14 artiklan säännösten ja ehdotetun määritelmän perusteella kyseistä Euroopan parlamentin jäsentä/kyseisiä jäseniä on pidettävä näiden työntekijöiden työnantajana. Määritelmässä tarkoitetaan pelkästään palkkatyöntekijöitä eikä palveluiden tarjoajia, joiden palveluita Euroopan parlamentin jäsenet voivat myös hyödyntää. Näiden tarjottujen palveluiden katsotaan yleisesti olevan yksittäisiä, eikä niiden tarjoajilla ole näin ollen perusteita hyödyntää poikkeusjärjestelmää heihin sovellettavan sosiaaliturvalainsäädännön määrittämiseksi. On korostettava, että nämä palveluiden tarjoajat tarjoavat yleensä Euroopan parlamentin jäsenten lisäksi palveluitaan muillekin asiakkaille . Tämän vuoksi heille ei ole syytä antaa valintaoikeutta, joka kattaa Euroopan parlamentin jäsenille tarjottujen palveluiden lisäksi muillekin asiakkaille tarjotut palvelut. 2. 16 artiklaa koskevat muutokset Ensinnäkin 16 artiklaan ehdotetaan lisättäväksi viittaus Euroopan parlamentin jäsenten avustajiin. Lisäksi ehdotetaan, että artiklaan lisätään 4 kohta, jossa annetaan Euroopan parlamentin jäsenten avustajille oikeus valita, sovelletaanko heihin - 13 artiklan 2 kohdan a alakohdan nojalla sovellettavaa lainsäädäntöä eli sen jäsenvaltion lainsäädäntöä, jonka alueella he ovat palkkatyössä, tai tarvittaessa 14 artiklan 2 kohdan b alakohdan nojalla sovellettavaa lainsäädäntöä, jos he harjoittavat toimintaansa tavanomaisesti kahden tai useamman jäsenvaltion alueella - sen jäsenvaltion lainsäädäntöä, jota heihin on viimeksi sovellettu - sen jäsenvaltion lainsäädäntöä, jonka kansalaisia he ovat. Viittaus 14 artiklan 2 kohdan b alakohtaan on uutuus verrattuna ylimääräisten toimihenkilöiden nykyiseen valintaoikeuteen. Viittaus on perusteltu siitä syystä, että lukuisat avustajat harjoittavat toimintaansa tavanomaisesti kahden tai useamman jäsenvaltion alueella. Tällöin 14 artiklan 2 kohdan b alakohdan mukaisesti henkilöön sovelletaan sen jäsenvaltion lainsäädäntöä, jonka alueella hän asuu, jos hän harjoittaa toimintaansa osittain tällä alueella tai jos hän työskentelee useille yrityksille tai useille työnantajille, joiden kotipaikat ovat eri jäsenvaltioiden alueella, tai sen jäsenvaltion lainsäädäntöä, jonka alueella hänet työllistävän yrityksen tai henkilön kotipaikka sijaitsee, jos hän ei asu minkään sellaisen jäsenvaltion alueella, joissa hän harjoittaa toimintaansa. Sellaisen poikkeustilanteen kattamiseksi, jossa Euroopan parlamentin jäsenen avustaja harjoittaa samanaikaisesti muuta palkkatyötä ja/tai toimii itsenäisenä ammatinharjoittajana yhden tai useamman muun jäsenvaltion alueella kuin sen, jonka lainsäädännön hän on valinnut sovellettavaksi, ehdotetaan, että häneen sovellettaisiin myös tämän muun toiminnan osalta viimeksi mainitun jäsenvaltion lainsäädäntöä. Säädettäväksi ehdotetaan myös, että avustajaa kohdeltaisiin - hänen valitsemaansa lainsäädäntöä sovellettaessa - ikään kuin hän harjoittaisi kaikkea ammatillista toimintaansa kyseisen jäsenvaltion alueella. Ylimääräisiä toimihenkilöitä koskevien nykyisten säännösten vastaisesti avustajille myönnetty valintaoikeus koskee kaikkia asetuksen (ETY) N:o 1408/71 soveltamisalaan kuuluvia sosiaaliturvan aloja, myös perhe-etuuksia, joiden osalta ylimääräisillä toimihenkilöillä on oma järjestelmä. Valintaoikeutta voi käyttää vain kerran, ja oikeus tulee voimaan avustajan tehtävän alkaessa. 2 artikla Asetuksen (ETY) N:o 574/72 muuttaminen Asetuksen (ETY) N:o 574/72 14 artiklaa ehdotetaan täydennettäväksi lisäämällä siihen viittaus Euroopan parlamentin jäsenten avustajiin ja Euroopan parlamentin jäseniin. Kyseisessä artiklassa säädetään valintaoikeutta koskevista soveltamismenettelyistä. On Euroopan parlamentin jäsenten tehtävänä ilmoittaa asiasta sen jäsenvaltion toimivaltaisen viranomaisen nimeämälle laitokselle, jonka lainsäädännön soveltamisen avustaja on valinnut. Asetuksen (ETY) N:o 574/72 4 artiklan, 10 kohdan b alakohdan mukaisesti nämä laitokset mainitaan kyseisen asetuksen liitteessä 10. Asetuksessa ehdotetaan säädettäväksi, että kyseisen laitoksen on toimitettava avustajalle todistus siitä, että hän kuuluu kyseisen valtion lainsäädännön piiriin. Laitoksen on toimitettava jäljennös todistuksesta kaikkien niiden jäsenvaltioiden toimivaltaisille laitoksille, joiden alueella avustaja harjoittaa ammatillista toimintaa. Viimeksi mainittujen laitosten on tarvittaessa ilmoitettava sen jäsenvaltion toimivaltaiselle laitokselle, jonka lainsäädäntöä sovelletaan, tarvittavat tiedot niiden maksujen määräämiseksi, jotka on maksettava kyseisen lainsäädännön mukaisesti. Kyseisen 14 artiklan nykyistä 4 kohtaa, jossa säädetään erityisestä soveltamissäännöksestä, kun on valittu Saksan liittotasavallan lainsäädäntö, sovelletaan myös avustajiin. 3 artikla Siirtymäsäännökset Artiklassa annetaan siirtymäsäännökset, joiden ansiosta avustajat, jotka ovat olleet yhden tai useamman Euroopan parlamentin jäsenen palkkaamia ennen ehdotettujen muutosten voimaantuloa, voivat käyttää valintaoikeuttaan kolmen kuukauden ajan asetuksen voimaantulosta lukien. III Soveltaminen Euroopan talousalueen maissa Ihmisten vapaa liikkuvuus on yksi 1. tammikuuta 1994 voimaan tulleen Euroopan talousalueesta tehdyn sopimuksen [4] päätavoitteista ja -periaatteista. Ihmisten, palveluiden ja pääomien vapaata liikkuvuutta koskevan kolmannen osan 1 luvun 28, 29 ja 30 artiklassa käsitellään palkkatyöntekijöiden ja itsenäisten ammatinharjoittajien vapaata liikkuvuutta. Erityisesti 29 artiklassa esitetään EY:n perustamissopimuksen 42 artiklaan sisältyvät periaatteet, jotka koskevat yhteisön sisällä muuttavien ihmisten sosiaaliturvaa. Jos tämä asetusehdotus hyväksytään, asetusta olisi näin ollen sovellettava myös ETA-maihin. [4] EYVL L 1, 3.1.1994, sellaisena kuin se on muutettuna ETA:n sekakomitean päätöksellä N:o 7/94, 21.3.1994 (EYVL L 160, 28.6.1994). 2001/0137 (COD) Ehdotus EUROOPAN PARLAMENTIN JA NEUVOSTON ASETUS sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetun neuvoston asetuksen (ETY) N:o 1408/71 ja asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta Euroopan parlamentin jäsenten henkilökohtaisten avustajien osalta (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 42 ja 308 artiklan, ottavat huomioon komission ehdotuksen [5], [5] EYVL C , , s. toimivat perustamissopimuksen 251 määrättyä menettelyä noudattaen [6], [6] EYVL C , , s. sekä katsovat seuraavaa: (1) Euroopan parlamentin puhemiehistön hyväksymien, parlamentin jäsenten kuluja ja korvauksia koskevien sääntöjen 14 artiklan mukaisesti kullakin jäsenellä on mahdollisuus saada korvausta, jolla on tarkoitus kattaa esimerkiksi yhden tai useamman avustajan palkkauksesta aiheutuvat kulut. Siinä todetaan myös, että useampi jäsen voi yhdessä palkata saman avustajan. Korvaus myönnetään puhemiehistön vahvistaman määrän rajoissa; määrä on esitetty Euroopan unionin yleisen talousarvion osassa 1 (Euroopan parlamentti). (2) Sosiaaliturvan alalla Euroopan parlamentin jäsenten avustajiin sovellettavasta järjestelmästä säädetään toimivaltaisten jäsenvaltioiden lainsäädännössä sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14 päivänä kesäkuuta 1971 annetun neuvoston asetuksen (ETY) N:o 1408/71 [7] ja sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetun asetuksen (ETY) N:o 1408/71 täytäntöönpanomenettelystä 21 päivänä maaliskuuta 1972 annetun neuvoston asetuksen (ETY) N:o 574/72 [8] mukaisesti. [7] EYVL L 149, 5.7.1971, s. 2. Asetus sellaisena kuin se on saatettuna ajan tasalle asetuksella (EY) N:o 118/97 (EYVL L 28, 30.1.1997, s. 1) ja viimeksi muutettuna asetuksella (EY) N:o 1399/1999 (EYVL L 164, 30.6.1999, s. 1). [8] EYVL L 74, 27.3.1972, s. 1. Asetus sellaisena kuin se on saatettuna ajan tasalle asetuksella (EY) N:o 118/97 (EYVL L 28, 30.1.1997, s. 1) ja viimeksi muutettuna komission asetuksella (EY) N:o 89/2001 (EYVL L 14, 18.1.2001, s. 16). (3) Kun otetaan huomioon Euroopan parlamentin jäsenten avustajien erilaiset tilanteet ja heidän tehtäviensä erikoislaatu - avustajat voivat työskennellä yhden tai useamman jäsenen palkkaamina -, heihin asetuksen (ETY) N:o 1408/71 mukaisesti sovellettavan sosiaaliturvalainsäädännön määrittäminen on saattanut aiheuttaa epävarmuutta sekä käytännön vaikeuksia sosiaaliturvan kattavuuden hallinnassa. Tilanne on haitallinen niin näiden työntekijöiden ja heidän työnantajiensa kuin jäsenvaltioiden sosiaaliturvalaitostenkin kannalta. (4) Jotta voitaisiin helpommin ja yksiselitteisemmin määrittää, minkä jäsenvaltion sosiaaliturvalainsäädäntöä Euroopan parlamentin jäsenten avustajiin sovelletaan, ja jotta voitaisiin varmistaa, että avustajien sosiaaliturvan kattavuus on asianmukainen, vaikuttaa tarpeelliselta säätää heitä koskevasta oikeudesta valita, mitä sosiaaliturvalainsäädäntöä heihin sovelletaan. Kun otetaan huomioon järjestelmän poikkeuksellinen luonne, mikä on perusteltua avustajien erityisaseman vuoksi, tämä valintaoikeus olisi annettava ainoastaan palkattuina työntekijöinä toimiville avustajille. (5) Tätä työntekijöiden erityisryhmää koskeva valintaoikeus olisi sisällytettävä asetukseen (ETY) N:o 1408/71 ja sen täytäntöönpanoasetukseen, ja siinä olisi määriteltävä, miten oikeutta käytetään, jos Euroopan parlamentin jäsenen avustaja toimii samanaikaisesti muussa palkkatyössä tai itsenäisenä ammatinharjoittajana. Olisi myös annettava siirtymäsäännöksiä niiden avustajien osalta, jotka toimivat tehtävässään jo ennen tämän asetuksen voimaantuloa. (6) Asetuksen (ETY) N:o 1408/71 ja sen täytäntöönpanoasetuksen mukaisten kansallisten sosiaaliturvajärjestelmien yhteensovittamissääntöjen muuttamisella helpotetaan Euroopan parlamentin jäsenten - tässä yhteisön toimielimessä luottamustehtävänsä hoitamisessa avustamaan - palkkaamien avustajien oikeutta vapaaseen liikkuvuuteen, OVAT ANTANEET TÄMÄN ASETUKSEN: 1 artikla Asetuksen (ETY) N:o 1408/71 muuttaminen Muutetaan asetus (ETY) N:o 1408/71 seuraavasti: 1) Lisätään 1 artiklaan w) alakohta seuraavasti: "w) 'Euroopan parlamentin jäsenen avustajalla' tarkoitetaan yhden tai useamman Euroopan parlamentin jäsenen palkkaamaa työntekijää, jonka tehtävänä on kyseisen jäsenen tai jäsenten avustaminen heidän tehtäviensä hoidossa heidän toimikautensa aikana". 2) Muutetaan 16 artikla seuraavasti: a) Korvataan otsikko seuraavasti: "Diplomaattisten tai konsuliedustustojen palveluksessa olevia henkilöitä, Euroopan yhteisöjen ylimääräisiä toimihenkilöitä sekä Euroopan parlamentin jäsenten avustajia koskevat erityissäännöt". b) Lisätään 4 kohta seuraavasti: "4. Euroopan parlamentin jäsenten avustajat voivat valita, sovelletaanko heihin - 13 artiklan 2 kohdan a alakohdassa tai tarvittaessa 14 artiklan 2 kohdan b alakohdassa tarkoitettua lainsäädäntöä - sen jäsenvaltion lainsäädäntöä, jota heihin viimeksi sovellettiin - sen jäsenvaltion lainsäädäntöä, jonka kansalaisia he ovat. Valintaoikeus, jota voi käyttää vain kerran, tulee voimaan avustajan työsuhteen alkamispäivästä. Euroopan parlamentin jäsenen avustajaan, joka harjoittaa samanaikaisesti muuta palkkatyötä ja/tai toimii itsenäisenä ammatinharjoittajana yhden tai useamman muun jäsenvaltion alueella kuin sen, jonka lainsäädännön soveltamisen hän on valinnut, sovelletaan myös tämän toiminnan osalta viimeksi mainitun jäsenvaltion lainsäädäntöä. Avustajaa kohdellaan - hänen valitsemaansa lainsäädäntöä sovellettaessa - ikään kuin hän harjoittaisi kaikkea ammatillista toimintaansa kyseisen jäsenvaltion alueella." 2 artikla Asetuksen (ETY) N:o 574/72 muuttaminen Korvataan asetuksen (ETY) N:o 574/72 14 artikla seuraavasti: "14 artikla Euroopan yhteisöjen ylimääräisten toimihenkilöiden ja Euroopan parlamentin jäsenten avustajien valintaoikeuden käyttäminen 1. Asetuksen 16 artiklan 3 ja 4 kohdassa säädettyä valintaoikeutta on käytettävä työsopimuksen tekohetkellä. Ylimääräisten toimihenkilöiden osalta sopimuksen tekevien viranomaisten ja avustajien osalta sopimuksen tekevien Euroopan parlamentin jäsenten on ilmoitettava asiasta sen jäsenvaltion toimivaltaisen viranomaisen nimeämälle laitokselle, jonka lainsäädännön soveltamisen ylimääräinen toimihenkilö tai Euroopan parlamentin jäsenen avustaja on valinnut. Kyseinen laitos ilmoittaa asiasta tarvittaessa muille saman jäsenvaltion laitoksille. 2. Sen jäsenvaltion toimivaltaisen viranomaisen nimeämän laitoksen, jonka lainsäädännön soveltamisen ylimääräinen toimihenkilö tai Euroopan parlamentin jäsenen avustaja on valinnut, on annettava hänelle todistus siitä, että hän kuuluu kyseisen valtion lainsäädännön piiriin sen ajan, jonka hän työskentelee Euroopan yhteisöjen palveluksessa ylimääräisenä toimihenkilönä tai Euroopan parlamentin jäsenen avustajana. Jos Euroopan parlamentin jäsenen avustaja harjoittaa samanaikaisesti avustajan toimeaan kahden tai useamman jäsenvaltion alueella taikka harjoittaa samanaikaisesti muuta palkkatyötä tai toimii itsenäisenä ammatinharjoittajana yhden tai useamman muun jäsenvaltion alueella kuin sen, jonka lainsäädännön hän on valinnut sovellettavaksi, sen jäsenvaltion toimivaltaisen viranomaisen nimeämä laitos, jonka lainsäädäntöä sovelletaan, toimittaa jäljennöksen ensimmäisen alakohdan mukaisesti annetusta todistuksesta sellaisen muun jäsenvaltion toimivaltaisen viranomaisen nimeämälle laitokselle, jonka alueella avustaja harjoittaa ammatillista toimintaa. Viimeksi mainitun laitoksen tai tapauksen mukaan viimeksi mainittujen laitosten on ilmoitettava tarvittaessa sen jäsenvaltion toimivaltaisen viranomaisen nimeämälle laitokselle, jonka lainsäädäntöä sovelletaan, tarvittavat tiedot maksuista, jotka työnantajan tai työnantajien ja/tai avustajan on suoritettava kyseisen lainsäädännön mukaisesti. 3. Jäsenvaltioiden toimivaltaisten viranomaisten on tarvittaessa nimettävä toimivaltaiset laitokset Euroopan yhteisöjen ylimääräisten toimihenkilöiden ja Euroopan parlamentin jäsenten avustajien osalta. 4. Jos ylimääräinen toimihenkilö tai Euroopan parlamentin jäsenen avustaja, joka työskentelee muun jäsenvaltion kuin Saksan alueella, on valinnut sovellettavaksi Saksan lainsäädännön, tämän lainsäädännön säännöksiä sovelletaan ikään kuin ylimääräinen toimihenkilö tai Euroopan parlamentin jäsenen avustaja työskentelisi paikassa, jossa Saksan hallitus on. Toimivaltainen viranomainen nimeää toimivaltaisen sairausvakuutuslaitoksen." 3 artikla Siirtymäsäännökset Euroopan parlamentin jäsenen avustaja, joka työskentelee jo yhden tai useamman Euroopan parlamentin jäsenen palkkaamana tämän asetuksen tullessa voimaan, voi käyttää asetuksen (ETY) N:o 1408/71 16 artiklan 4 kohdassa tarkoitettua valintaoikeutta kolmen kuukauden kuluessa tämän asetuksen voimaantulosta. Tämä vaihtoehto tulee voimaan ensimmäisenä päivänä sitä kuuta, joka seuraa asetuksen (ETY) N:o 574/72 14 artiklan 1 kohdassa säädetyn ilmoituksen lähettämistä. 4 artikla Voimaantulo Tämä asetus tulee voimaan 1 päivänä ....... [ensimmäisenä päivänä toista kuukautta, joka seuraa sen julkaisemista Euroopan yhteisöjen virallisessa lehdessä]. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä ...päivänä ...kuuta . Euroopan parlamentin puolesta Neuvoston puolesta Puhemies Puheenjohtaja